FI Euroopan unionin virallinen lehti CE 84/102

(2004/C 84 E/0140)

KIRJALLINEN KYSYMYS E-3822/03

esittäjä(t): Miquel Mayol i Raynal (Verts/ALE) komissiolle

(12. joulukuuta 2003)

Aihe: Luontotyyppeihin ja yhteisön tärkeinä pitämiin lajeihin kohdistuvat huomattavan kielteiset vaikutukset Mallorcalla

Nykyinen Mallorcan aluehallitus (Conseil de Mallorca) on päättänyt muuttaa maanteitä koskevaa yleissuunnitelmaa. Kyseinen muutos merkitsee seuraavaa: Incan ja Manacorin välille rakennetaan moottoriliikennetie, Incan ja Sa Pobla y Llucmajorin välille kaksi moottoritietä, Palman ja Incan välistä moottoritietä levennetään rakentamalla kolmas kaista sekä Palman toista kehätietä laajennetaan. Tämä muutos on julkaistu 11. lokakuuta 2003 Baleaarien virallisen lehden numerossa 141.

Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY mukauttamisesta tieteen ja tekniikan kehitykseen (1) annetun direktiivin 97/62/EY liitteen I ja liitteen II mukaisesti joillakin näistä hankkeista on huomattava vaikutus yhteisön tärkeinä pitämiin luontotyyppeihin, jollaisia ovat villiöljypuiden (Oleo ceratonion) (Natura-koodi 2000: 9320) ja tietyn tammilajin (Quercion ilicis) (9340) muodostamat metsät, tai yhteisön tärkeinä pitämiin eläin- ja kasvilajeihin kuten Välimeren alueella elävään kilpikonnaan (Testudo hermanni) tai joihinkin hyönteisiin (Cerambryx cerdo). On tärkeätä ottaa huomioon, että jotkut näistä luontotyypeistä on rauhoitettu alueellisin säännöksin. On myös korostettava näiden luontotyyppien eläin- ja kasvilajien biologisen monimuotoisuuden merkitystä. Monet näistä on otettu uhanalaisia lajeja koskevaan kansalliseen luetteloon (30. maaliskuuta 1990 annettu asetus N:o 439/90). Jotkut rakennustöistä kärsimään joutuvat villiöljypuu- ja tammimetsät ovat Mallorcan saaren keskiosan ainoita.

Muutossuunnitelmassa ei myöskään esitetä tehtäväksi asianmukaista ympäristövaikutusten arviointia, vaikka tiedetään, että suunnitelmasta aiheutuu vakavia alueellisia, ympäristöä koskevia, sosiaalisia ja taloudellisia vaikutuksia, mukaan lukien laajan maatalousalueen tuhoutuminen.

Tietääkö komissio, miten kyseinen suunnitelma voi vaikuttaa yhteisön tärkeinä pitämiin luontotyyppeihin ja lajeihin?

Eikö komissio katso, että jotkut näistä alueista olisi sisällytettävä yhteisön tärkeinä pitämien alueiden luetteloon?

Mihin toimenpiteisiin komissio aikoo tahollaan ryhtyä?

(3. helmikuuta 2004)

Margot Wallströmin komission puolesta antama vastaus

Parlamentin jäsen tuo esiin Mallorcan aluehallituksen (Conseil de Mallorca) suunnitteleman Mallorcan saaren maanteitä koskevan yleissuunnitelman muuttamisen kielteiset ympäristövaikutukset. Samalla hän ilmoittaa, ettei aiheesta ole laadittu ympäristövaikutusten arviointia.

Komissio haluaisi ensiksi viitata vastauksiinsa, jotka se on äskettäin antanut jäsenen (2) esittämään kysymykseen E-3346/03 samoin kuin Marie Anne Isler Béguinin (3) esittämään kysymykseen E-3865/03, jotka myös koskevat Mallorcan saaren maanteitä koskevan yleissuunnitelman muuttamista Espanjan autonomisella alueella Baleaareilla.

Näissä vastauksissa komissio on selittänyt, että tiettyjen suunnitelmien ja ohjelmien ympäristövaikutusten arvioinnista parlamentin ja neuvoston 27. kesäkuuta 2001 antamaa direktiiviä 2001/42/EY (4) ei voida soveltaa, koska määräaika sen saattamiseksi osaksi kansallista lainsäädäntöä päättyy 21. heinäkuuta 2004. Toisaalta tiettyjen julkisten ja yksityisten hankkeiden ympäristövaikutusten arvioinnista neuvoston 27. kesäkuuta 1985 antama direktiivi 85/337/ETY (5) on voimassa, mutta sitä sovelletaan kehitettäviin konkreettisiin maantiehankkeisiin.

Parlamentin jäsen ilmoittaa kirjallisessa kysymyksessään, että maanteitä koskevan yleissuunnitelman muuttamisella on kielteisiä vaikutuksia useisiin yhteisön tärkeinä pitämiin luontotyyppeihin sekä eläin- ja kasvilajeihin Mallorcan saarella. Tässä tapauksessa voitaisiin soveltaa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua neuvoston direktiiviä 92/43/ETY (6).

Komissio on kääntynyt Espanjan viranomaisten puoleen tiedustellakseen heidän huomioitaan edellä mainittujen direktiivien soveltamisesta tässä tapauksessa sekä määrittääkseen, voiko suunnitelmalla olla merkittäviä vaikutuksia yhteisön tärkeänä pitämään alueeseen direktiivin 92/43/ETY tavoitteet huomioon ottaen, jolloin on noudatettava kyseisen direktiivin 6 artiklassa määrättyä menettelyä.

Joka tapauksessa komissio ryhtyy perussopimusten valvojana tarvittaviin toimenpiteisiin taatakseen, että yhteisöoikeutta tässä tapauksessa noudatetaan.

(1) EYVL L 305, 8.11.1997, s. 42.

(2) EUVL C 78 E, 27.3.2004, s. 804.

(3) Katso sivu 107.

(4) EYVL L 197, 21.7.2001.

(5) EYVL L 175, 5.7.1985.

(6) EYVL L 206, 22.7.1992.